|  |
| --- |
| **ОДЛУКА****О УТВРЂИВАЊУ ПРОГРАМА ЗА РЕШАВАЊЕ ВИШКА ЗАПОСЛЕНИХ У ПРОЦЕСУ РАЦИОНАЛИЗАЦИЈЕ, РЕСТРУКТУРИРАЊА И ПРИПРЕМЕ ЗА ПРИВАТИЗАЦИЈУ*****("Сл. гласник РС", бр. 64/2005, 89/2006, 85/2008, 90/2008 - испр., 15/2009, 21/2010, 46/2010, 9/2011, 6/2012, 63/2013, 21/2014 и 129/14)*** |

1. Овом одлуком утврђује се Програм за решавање вишка запослених у процесу рационализације, реструктурирања и припреме за приватизацију (у даљем тексту: Програм) и Програм коришћења средстава буџета Републике Србије и буџета јединица локалне самоуправе за спровођење рационализације броја запослених у јединицама локалне самоуправе (у даљем тексту: Програм рационализације).

2. Програм је одштампан уз ову одлуку и чини њен саставни део.

3. За спровођење Програма задужено је министарство надлежно за послове запошљавања, које шестомесечно доставља извештај Влади о спровођењу Програма.

4. Министар надлежан за послове запошљавања донеће, у року од 30 дана од дана ступања на снагу ове одлуке, упутство којим ће утврдити ближе критеријуме за примену Програма.

5. Даном ступања на снагу ове одлуке престаје да важи Одлука о утврђивању Социјалног програма за запослене којима престаје радни однос у процесу реструктурирања предузећа и припреме за приватизацију, стечаја и ликвидације ("Службени гласник РС", број 12/02).

На привредна друштва и јавна предузећа чији су програми решавања вишка запослених одобрени, а њихова реализација започета, до дана ступања на снагу ове одлуке - примењују се одредбе акта из става 1. ове тачке.

На привредна друштва и јавна предузећа чији су програми решавања вишка запослених одобрени, а њихова реализација није започета, до дана ступања на снагу ове одлуке - примењује се ова одлука.

Привредна друштва и јавна предузећа која су доставила програме решавања вишка запослених до дана ступања на снагу ове одлуке, дужна су да достављене програме ускладе са одредбама ове одлуке у року од 30 дана од дана њеног ступања на снагу.

6. Ова одлука ступа на снагу осмог дана од дана објављивања у "Службеном гласнику Републике Србије".

***Самосталне одредбе Одлуке о допунама
Одлуке о утврђивању Програма за решавање вишка запослених у процесу рационализације, реструктурирања и припреме за приватизацију***

*("Сл. гласник РС", бр. 15/2009)*

2. Програм рационализације одштампан је уз ову одлуку и чини њен саставни део.

3. За спровођење Програма рационализације задужено је министарство надлежно за послове локалне самоуправе.

4. Ова одлука ступа на снагу осмог дана од дана објављивања у "Службеном гласнику Републике Србије".

***Самостална одредба Одлуке о измени и допуни
Одлуке о утврђивању Програма за решавање вишка запослених у процесу рационализације, реструктурирања и припреме за приватизацију***

*("Сл. гласник РС", бр. 21/2010)*

2. Ова одлука ступа на снагу наредног дана од дана објављивања у "Службеном гласнику Републике Србије".

***Самостална одредба Одлуке о допуни
Одлуке о утврђивању Програма за решавање вишка запослених у процесу рационализације, реструктурирања и припреме за приватизацију***

*("Сл. гласник РС", бр. 9/2011)*

2. Ова одлука ступа на снагу осмог дана од дана објављивања у "Службеном гласнику Републике Србије".

***Самосталне одредбе Одлуке о изменама
Одлуке о утврђивању Програма за решавање вишка запослених у процесу рационализације, реструктурирања и припреме за приватизацију***

*("Сл. гласник РС", бр. 6/2012)*

2. На привредна друштва, јавна предузећа и установе чији су програми решавања вишка запослених одобрени до дана ступања на снагу ове одлуке, у складу са начином одобравања средстава утврђеним Одлуком о утврђивању Програма за решавање вишка запослених у процесу рационализације, реструктурирања и припреме за приватизацију ("Службени гласник РС", бр. 64/05, 89/06, 85/08, 90/08 - исправка, 15/09, 21/10, 46/10 и 9/11), примењују се одредбе те одлуке.

Привредна друштва, јавна предузећа и установе која су доставила програме решавања вишка запослених који нису одобрени до дана ступања на снагу ове одлуке, дужна су да достављене програме ускладе са одредбама ове одлуке у року од 30 дана од дана њеног ступања на снагу.

3. Ова одлука ступа на снагу осмог дана од дана објављивања у "Службеном гласнику Републике Србије".

***Самостална одредба Одлуке о изменама
Одлуке о утврђивању Програма за решавање вишка запослених у процесу рационализације, реструктурирања и припреме за приватизацију***

*("Сл. гласник РС", бр. 63/2013)*

2. Ова одлука ступа на снагу даном објављивања у "Службеном гласнику Републике Србије".

**ПРОГРАМ
ЗА РЕШАВАЊЕ ВИШКА ЗАПОСЛЕНИХ У ПРОЦЕСУ РАЦИОНАЛИЗАЦИЈЕ, РЕСТРУКТУРИРАЊА И ПРИПРЕМЕ ЗА ПРИВАТИЗАЦИЈУ**

**I ПРЕДМЕТ И ДОМАШАЈ**

Програмом за решавање вишка запослених у процесу рационализације, реструктурирања и припреме за приватизацију (у даљем тексту: Програм) одређују се носиоци активности на утврђивању вишка запослених и уређује начин решавања вишка запослених, мере и активности за решавање вишка запослених, извори и начин одобравања средстава, с циљем рационализације броја запослених, кроз:

1) стварање економских услова за профитабилно пословање и раст продуктивности кроз пословну консолидацију привредних друштава и јавних предузећа и ефикасно и економично обављање делатности установа;

2) решавање радноправног статуса вишка запослених у смислу обезбеђења средстава за улагање у ново запошљавање-самозапошљавање, подизање могућности за ново запошљавање или за превазилажење проблема у периоду тражења новог запослења кроз активно тражење посла.

Програм се примењује на:

1) „привредна друштва која су на дан 13. августа 2014. године била у процесу реструктурирања, привредна друштва у процесу припреме за приватизацију и предузећа за професионалну рехабилитацију и запошљавање особа са инвалидитетом која су на дан 13. августа 2014. године била у процесу реструктурирања, односно која послују са већинским државним или друштвеним капиталом (у даљем текст: привредна друштва)”.

2) јавна предузећа чији је оснивач Република Србија која су на дан 13. августа 2014. године била у процесу реструктурирања (у даљем тексту: јавна предузећа);

3) установе из области здравства, културе, образовања и друге установе чији је оснивач Република Србија, у процесу рационализације броја запослених (у даљем тексту: установе).

Програм се може примењивати и на јавна предузећа чији је оснивач јединица локалне самоуправе утврђена као девастирано подручје (општина), у складу са уредбом Владе о утврђивању јединствене листе развијености региона и јединица локалне самоуправе, која се доноси за сваку годину, уколико се обезбеде средства за његово спровођење.

**II УТВРЂИВАЊЕ ВИШКА ЗАПОСЛЕНИХ**

У процесу реструктурирања и припреме за приватизацију, привредна друштва и јавна предузећа која поднесу захтев за обезбеђење средстава по Програму евидентирају се у надлежним министарствима и Агенцији за приватизацију, који утврђују динамику реструктурирања, односно приватизације.

Установе које су ушле у поступак рационализације броја запослених евидентирају се у надлежним министарствима, која утврђују динамику рационализације.

Надлежним министарствима, у смислу Програма, сматрају се министарства у чијем делокругу је утврђено да обављају послове у области у којој одговарајуће привредно друштво, јавно предузеће или установа обављају делатност, а за привредна друштва за професионалну рехабилитацију и запошљавање особа са инвалидитетом - министарство надлежно за послове запошљавања.

Програм решавања вишка запослених, који садржи мере и активности за решавање вишка запослених (у даљем тексту: посебан програм) за привредна друштва одобрава министарство надлежно за послове запошљавања. За привредна друштва од стратешког интереса за Републику Србију, јавна предузећа и установе посебан програм одобрава Влада, на предлог министарства надлежног за послове запошљавања. Министарство надлежно за послове запошљавања дужно је да, пре одобравања, односно утврђивања предлога, прибави мишљење надлежних министарстава.

**II.1. Обавезе привредних друштава, јавних предузећа и установа**

1) Привредно друштво дужно је да сагледа пословно и финансијско стање, као и перспективе даљег развоја на основу програма реструктурирања и/или програма пословно-финансијске консолидације, а јавно предузеће или установа да донесе програм реструктурирања или рационализације, у складу са законом.

2) Привредна друштва, јавна предузећа и установе дужни су да формирају тим за реструктурирање/рационализацију или транзициони центар који прати спровођење активности у поступку реструктурирања/рационализације, а који чине представници привредног друштва, јавног предузећа или установе и репрезентативних синдиката, односно оснивача. Чланови тима у привредним друштвима могу бити и представници јединица локалне самоуправе, Националне службе за запошљавање, репрезентативних синдиката и удружења послодаваца основаних на нивоу јединица локалне самоуправе, привредне коморе и др.

3) Привредна друштва и јавна предузећа дужна су да утврде правну и економску основаност да се изврше статусне промене - издвајање појединих предузећа или делова тих предузећа и њихово осамостаљивање на економским принципима, у циљу рационализације пословања и броја запослених, у складу са законом.

4) Привредна друштва, јавна предузећа и установе дужни су да утврде број потребних радника и укупан вишак запослених, као основ за утврђивање нове организације и систематизације послова.

5) Привредна друштва и јавна предузећа дужна су да утврде могућност коришћења неискоришћених и слободних ресурса који се, кроз уступање инвестиционе опреме - лизинг, пословну кооперацију - франшизинг, коришћење слободног пословног простора у виду закупа или куповином у ратама (кредитирање), могу понудити вишку запослених преко интерне јавне понуде - тендера, ради њиховог запошљавања.

6) Привредна друштва, јавна предузећа и установе дужни су да самостално - директним контактом са новим послодавцем, посредовањем Националне службе за запошљавање или друге организације, односно уз помоћ локалне самоуправе - Центра за подршку пословним променама, сагледају могућност запошљавања вишка запослених код новог послодавца.

7) На основу утврђене потребе и могућности запошљавања, привредна друштва, јавна предузећа и установе дужни су да организују додатно образовање или обуку за послове одређеног радног места, у оквиру свог или издвојеног привредног друштва, односно код новог послодавца, самостално или у сарадњи са Националном службом за запошљавање или другом организацијом.

8) Привредна друштва, јавна предузећа и установе дужни су да обезбеде решавање радноправног статуса за запослене који су утврђени као вишак запослених, и то: издвајањем појединих предузећа или делова предузећа, самозапошљавањем радника уз могућност коришћења слободних ресурса (пословног простора, опреме, обезбеђењем пласмана робе или услуга и др.), распоређивањем на друга радна места, запошљавањем код новог послодавца, организовањем додатног образовања и обуке, обезбеђивањем исплате отпремнине и/или новчане накнаде или на други начин.

9) Привредна друштва, јавна предузећа и установе дужни су да закључе споразум о међусобном регулисању права и обавеза по основу рада, уколико према запосленом који је утврђен као вишак имају обавезе по било ком основу из радног односа.

10) Привредна друштва, јавна предузећа и установе дужни су да спроведу анкету међу запосленима о њиховим намерама и спремности за прихватање опција за решавање социјално-економског положаја пре и након престанка радног односа.

11) Привредна друштва, јавна предузећа и установе дужни су да донесу предлог посебног програма и да га доставе репрезентативном синдикату и Националној служби за запошљавање, у складу са Законом о раду.

12) Привредна друштва, јавна предузећа и установе дужни су да размотре предлоге Националне службе запошљавања и мишљење синдиката и да их обавесте о свом ставу, као и да на основу предложених мера активне политике запошљавања од стране Националне службе за запошљавање спроведу и организују потребне активности.

13) Привредна друштва, јавна предузећа и установе дужни су да утврде и доставе посебан програм министарству надлежном за послове запошљавања.

14) Привредна друштва, јавна предузећа или установе дужни су да, у року од 30 дана од дана преноса средстава по одобреном посебном програму, изврше обавезе из одобреног посебног програма и о томе доставе извештај министарству надлежном за послове запошљавања.

Уколико су средства за додатно образовање и обуку радника одобрена од стране Националне службе за запошљавање, извештај се подноси и Националној служби за запошљавање, у складу са преузетим обавезама.

Уколико су средства исплаћена новом послодавцу за ново запошљавање вишка запослених, извештај се, у складу са уговором, подноси, преко Националне службе за запошљавање, министарству надлежном за послове запошљавања, на сваких шест месеци у периоду док траје обавеза.

Министарство надлежно за послове запошљавања, односно Национална служба за запошљавање, дужни су да поднесу захтев за повраћај средстава у року од 15 дана од дана утврђивања да средства нису искоришћена наменски.

**II.2. Национална служба за запошљавање**

Национална служба за запошљавање остварује непосредну сарадњу са привредним друштвима, јавним предузећима или установама и обавезна је да, у поступку утврђивања вишка запослених, активно учествује у реализацији посебног програма, односно да:

1) формира стручно оперативне тимове за пружање стручне помоћи и информисање о правима и могућностима решавања радноправног и социјалног статуса вишка запослених;

2) достави послодавцу предлог мера у циљу да се спрече или на најмању меру смањи број отказа уговора о раду;

3) посредује и доводи у контакт послодавце који исказују вишак запослених и послодавце који исказују потребу за запошљавањем;

4) информише и индивидуално или групно саветује запослене у привредним друштвима, јавним предузећима или установама о могућностима запошљавања и остваривању права;

5) предложи програме мера активне политике запошљавања;

6) обавља и друге послове у складу са својом делатношћу.

**II.3. Територијална аутономија и локална самоуправа**

На нивоу територијалне аутономије и једне или више јединица локалне самоуправе може се формирати Центар за подршку пословним променама/транзицији (у даљем тексту: Центар), с циљем пружања помоћи вишку запослених у лакшем прилагођавању транзиционим променама и решавању њиховог социјалног статуса.

У рад Центра могу се укључити, поред представника територијалне аутономије и јединице локалне самоуправе, и представници привредних друштава, јавних предузећа или установа који исказују вишак запослених, као и репрезентативних удружења послодаваца и организација синдиката на нивоу територијалне аутономије и јединица локалне самоуправе, привредне коморе, невладиних организација, Савета за запошљавање, Социјално-економског савета и других, а у циљу подстицања:

1) израде програма развоја у оквиру територијалне аутономије и јединица локалне самоуправе, ради стварања повољнијих услова за решавање проблема незапослености на тој територији;

2) развојних центара, повезивања великих и малих привредних друштава у различите асоцијације (кластере, кооперативе и сл.), у складу са специфичностима на одговарајућој територији;

3) формирања инфо центара за подстицање, финансијску подршку и развој малих и средњих привредних друштава, са становишта запошљавања незапослених и вишка запослених;

4) спровођења мера активне политике запошљавања на нивоу територијалне аутономије и јединица локалне самоуправе (инкубатор центри, клубови за запошљавање, сајмови запошљавања, јавни радови и сл.) у циљу поновног запошљавања вишка запослених;

5) пружања помоћи и саветовања у тражењу посла и самозапошљавању.

**III МЕРЕ И АКТИВНОСТИ ЗА РЕШАВАЊЕ ВИШКА ЗАПОСЛЕНИХ**

Посебним програмом привредног друштва, јавног предузећа или установе утврђују се могућности:

1) распоређивања на друге послове, и то:

- са пуним или непуним радним временом у истом привредном друштву, јавном предузећу или установи, у складу са законом;

- уз додатно образовање или обуку у истом привредном друштву, јавном предузећу или установи, у складу са законом;

- код послодавца следбеника насталог статусним променама послодавца претходника, у складу са законом.

2) самозапошљавања, као решавања радноправног статуса утврђеног вишка запослених, и то:

- коришћењем расположиве покретне или непокретне имовине привредног друштва или јавног предузећа, с тим да се међусобна права и обавезе регулишу уговором између послодавца (давалац имовине) и запосленог, уз сагласност Агенције за приватизацију и министарства надлежног за послове запошљавања;

- удруживањем средстава ради оснивања различитих облика удружења (кооперативе, кластери, задруге), уз подршку привредног друштва које исказује вишак запослених, Центра и других субјеката у складу са законом;

- пружањем стручне помоћи, саветовања и организовања обука за отпочињање сопственог посла, од стране Националне службе за запошљавање, самог послодавца, Центра и других субјеката у складу са законом.

На основу оснивања новог привредног субјекта самозапошљавањем могу се остварити сва остала права у складу са законом.

3) новог запошљавања, посредовањем Националне службе за запошљавање, Центра или директним договором са новим послодавцем, и то:

- без додатног образовања или обуке код другог послодавца;

- уз додатно образовање или обуку код другог послодавца;

- уз исплату средстава остварених престанком радног односа радника по Програму, у целости новом послодавцу;

- уз исплату средстава остварених престанком радног односа радника по Програму, делом новом послодавцу, а делом раднику.

Уговором између послодавца који исказује вишак запослених, радника и новог послодавца регулишу се међусобна права и обавезе, као и износ средстава који се исплаћује новом послодавцу, с тим да тај послодавац преузме обавезу да заснује радни однос са радником на неодређено време и да га не утврди као вишак запослених у наредна 24 месеца.

На основу новог запошљавања могу се остварити сва остала права у складу са законом.

4) организовања и спровођења мера активне политике запошљавања, у смислу додатног образовања и обуке, обуке за отпочињање сопственог посла и стицања основних знања о предузетништву, обуке за активно тражење посла, омогућавања учешћа у клубовима за запошљавање, инкубатор центрима или другим облицима припреме за запошљавање, сајмовима запошљавања и др;

5) новог запошљавања на јавним радовима, у складу са одлуком о организовању и спровођењу јавних радова (у даљем тексту: одлука).

**IV НАЧИН РЕШАВАЊА ВИШКА ЗАПОСЛЕНИХ**

Запослени који је утврђен као вишак у 2014. години остварује права по основу рада у складу са законом, програмом донетим у складу са Законом о раду, Програмом и посебним програмом, уз обавезу активног учествовања у решавању свог радноправног статуса.

Запосленом који је утврђен као вишак престаје радни однос кад се определи за остваривање једног од права, које је за њега најповољније, и то за:

1) новчану накнаду у износу од 10 просечних зарада у Републици, према последњем објављеном податку републичког органа надлежног за послове статистике - за запослене који имају више од 10 година стажа осигурања;

2) новчану накнаду у висини динарске противвредности 200 евра по години стажа осигурања, по средњем курсу, на дан достављања спискова вишка запослених од стране послодавца, уз могућност месечног усклађивања динарске противвредности износа новчане накнаде;

3) отпремнину у складу са Законом о раду и остваривањем права на новчану накнаду у складу са прописима о запошљавању.

Запослени не може да оствари право на новчану накнаду, односно отпремнину за исти период за који му је већ исплаћена новчана накнада односно отпремнина код истог или другог послодавца”

Изузетно, запослени у привредном друштву која су на дан 13. августа 2014. године била у процесу реструктурирања који је утврђен као вишак, а коме до испуњавања првог услова за остваривање права на пензију у складу са прописима о пензијском и инвалидском осигурању недостаје до пет година, може да се определи за једно од права из става 2. овог поглавља или за посебну новчану накнаду за коју се средства обезбеђују у буџету Републике Србије - у износу који представља збир шестоструке просечне месечне зараде остварене у Републици, према последњем објављеном податку републичког органа надлежног за послове статистике, и производа преосталог броја месеци до испуњавања првог услова за остваривање права на пензију и 60% просечне месечне зараде остварене у Републици, према последњем објављеном податку републичког органа надлежног за послове статистике.

Новчана накнада по Програму представља једнократни износ, чија се исплата може вршити одједном, у ратама или кроз вредносне бонове.

Уколико се исплата посебне новчане накнаде врши у ратама, износ појединих рата усклађује се на начин и у роковима прописаним за усклађивање пензија.

Изузетно од става 2. овог поглавља, запослени у установама у области основног и средњег образовања и научноистраживачким и иновационим организацијама чији оснивач је Република Србија, а које су уписане у регистре које води министарство надлежно за научноистраживачку и иновациону делатност, коме радни однос престаје као запосленом за чијим радом је престала потреба у складу са посебним програмом, може да оствари једно од следећих права, и то:

1. стимулативну отпремнину у висини од 200 евра нето за сваку навршену годину стажа осигурања, обрачунату по средњем курсу Народне банке Србије, на дан достављања спискова запослених Министарству просвете, ако се изјаснио за добровољни престанак радног односа;

2. отпремнину у висини шест бруто просечних плата по запосленом у установи, односно шест бруто просечних плата у привреди Републике Србије, према последњем објављеном податку републичког органа надлежног за послове статистике, за запосленог који се изјаснио за добровољни престанак радног односа, а испуњава један од услова за одлазак у пензију.

Средства за исплату отпремнине у складу са општим актом или уговором о раду, односно Законом о раду, обезбеђује сам послодавац.

Изузетно, ако послодавац не може да обезбеди средства за исплату отпремнине за запослене којима недостаје до две године за остваривање права на пензију, у складу са прописима о пензијском и инвалидском осигурању, средства за ове намене могу се обезбедити у буџету Републике Србије, у висини утврђеној Законом о раду.

Лица којима се средства за исплату отпремнине обезбеде у буџету Републике Србије имају право на новчану накнаду, у складу са прописима о запошљавању.

Уз исплату новчане накнаде по Програму, запослени који је утврђен као вишак, може да оствари:

1) права по основу самозапошљавања коришћењем ресурса послодавца и других могућности у складу са законом;

2) права по основу новог запошљавања улагањем средстава остварених исплатом новчане накнаде у целини или делом новом послодавцу;

3) права по основу новог запошљавања уз додатно образовање и обуку.

Запосленом који је утврђен као вишак, а за кога се посебним програмом утврди мера запошљавања код послодавца који спроводи јавне радове, има право на исплату зараде и других давања, у складу са одлуком, и право на разлику између зараде и других давања за време трајања јавног рада и новчане накнаде, односно отпремнине за коју се определио.

Средства за организовање и спровођење јавних радова, у складу са одлуком, и других мера активне политике запошљавања могу се обезбедити из средстава намењених за исплату новчане накнаде по Програму.

Уколико привредно друштво, јавно предузеће или установа обезбеде средства самостално или на други начин у складу са законом, могу да исплате стимулативну отпремнину запосленом утврђеном као вишак.

Ако по истеку права на новчану накнаду у складу са прописима о запошљавању до испуњавања првог услова за остваривање права на пензију лице из става 2. овог поглавља или по истеку права на посебну новчану накнаду до испуњавања првог услова за остваривање права на пензију лице из става 3. овог поглавља не испуни први услов за остваривање права на пензију у складу са прописима о пензијском и инвалидском осигурању, наставља се исплата новчане накнаде, односно посебне новчане накнаде до испуњавања првог услова за остваривање права на пензију, у висини последњег исплаћеног износа средстава.

**V ИЗВОРИ СРЕДСТАВА**

За реализацију Програма користе се:

- средства издвојена у буџету Републике Србије;

- средства која обезбеђује Национална служба за запошљавање, у складу са законом;

- средства привредног друштва, јавног предузећа или установе;

- средства територијалне аутономије и јединица локалне самоуправе;

- посебна средства, кредити, донације, поклони, легати и друга обезбеђена средства.

**VI НАЧИН ОДОБРАВАЊА СРЕДСТАВА**

Средства из буџета Републике Србије за остваривање Програма одобравају се решењем министра надлежног за послове запошљавања, а на предлог Радне групе за разматрање и оцену документације посебних програма (у даљем тексту: Радна група).

Радну групу чине представници Министарства финансија, Министарства привреде, министарства надлежног за послове запошљавања и представници репрезентативних социјалних партнера на републичком нивоу.

Стручне и административно-техничке послове за Радну групу обавља министарство надлежно за послове запошљавања.

Поред захтева за обезбеђење средстава, привредно друштво, јавно предузеће и установа достављају доказе о испуњавању обавеза из поглавља ИИ.1. Програма и Упутства о ближим критеријумима за примену Програма за решавање вишка запослених у процесу рационализације, реструктурирања и припреме за приватизацију ("Службени гласник РС", број 89/05), као и предлоге мера за решавање вишка запослених од стране самог послодавца, Националне службе за запошљавање, тима за реструктурирање/рационализацију или транзиционог центра, синдиката, територијалне аутономије и локалне самоуправе, односно Центра и других субјеката. Поред ових доказа, ради одобравања средстава може се тражити допуна захтева која се односи на образложење разлога непредузимања предложених мера.

**ПРОГРАМ**

**КОРИШЋЕЊА СРЕДСТАВА БУЏЕТА РЕПУБЛИКЕ СРБИЈЕ И БУЏЕТА ЈЕДИНИЦА ЛОКАЛНЕ САМОУПРАВЕ ЗА СПРОВОЂЕЊЕ РАЦИОНАЛИЗАЦИЈЕ БРОЈА ЗАПОСЛЕНИХ У ЈЕДИНИЦАМА ЛОКАЛНЕ САМОУПРАВЕ**

Програмом коришћења средстава буџета Републике Србије и буџета јединица локалне самоуправе за спровођење рационализације броја запослених у јединицама локалне самоуправе (у даљем тексту: Програм рационализације) одређују се: принципи рационализације, основ, висина, услови, извори и поступак коришћења средстава буџета Републике Србије.

**I ПРИНЦИПИ РАЦИОНАЛИЗАЦИЈЕ**

Рационализација броја запослених у јединицама локалне самоуправе и градским општинама (у даљем тексту: јединице локалне самоуправе) коришћењем средстава буџета Републике Србије и буџета јединица локалне самоуправе спроводи се сагласно принципу:

1) добровољности - који подразумева да се запослени у органу јединице локалне самоуправе слободно и својом вољом определе за споразумни престанак радног односа у органу јединице локалне самоуправе, а по основу коришћења права на једнократну новчану накнаду;

2) суфинансирања - који подразумева да се средства за једнократне новчане накнаде, поред средстава која се обезбеђују из буџета Републике Србије, обезбеде и из буџета јединице локалне самоуправе;

3) сврсисходности - који, имајући у виду конкурентност на тржишту рада, подразумева да право на једнократну новчану накнаду не могу да остваре запослени који имају мање од 5 и више од 30 година рада проведеног у радном односу, запослени који имају статус изабраних, односно постављених лица, као и они који нису били у радном односу 31. децембра 2008. године;

4) одговорности - који подразумева преузимање обавеза од стране корисника средстава да наменски и сврсисходно користе средстава буџета;

5) јавности - који подразумева да услови за коришћење средстава буџета и поступак доношења одлука у вези са њиховим коришћењем буду јавни и унапред познати свим заинтересованим јединицама локалне самоуправе и запосленима у њима.

**II ОСНОВ КОРИШЋЕЊА СРЕДСТАВА**

Право на коришћење средстава буџета Републике Србије намењених за рационализацију броја запослених у јединицама локалне самоуправе заснива се на уговорном односу између министарства надлежног за послове локалне самоуправе и јединице локалне самоуправе.

Право на коришћење средстава буџета по основу исплате једнократне новчане накнаде запосленом заснива се на споразуму између запосленог и јединице локалне самоуправе.

Исплата једнократне новчане накнаде запосленом у јединици локалне самоуправе може се вршити само под условима, на начин, по поступку и у висини утврђеној Програмом рационализације.

Јединица локалне самоуправе која не изврши рационализацију у складу са Програмом рационализације, односно која сагласно променама унутрашњег уређења утврди да је престала потреба за радом одређеног броја запослених дужна је да запосленом за чијим радом престаје потреба, односно који остаје нераспоређен исплати отпремнину применом одредаба члана 50. Уредбе о накнади трошкова и отпремнини државних службеника и намештеника ("Службени гласник РС", број 98/07 - пречишћен текст) која се, сходно одредбама члана 53. те уредбе, примењује у органима локалне самоуправе.

**III ВИСИНА СРЕДСТАВА КОЈА СЕ ПРЕНОСЕ ЈЕДИНИЦИ ЛОКАЛНЕ САМОУПРАВЕ**

За спровођење рационализације, односно решавање радноправног статуса запослених - јединици локалне самоуправе преносиће се средства из буџета Републике Србије за запосленог који се изјасни за споразумни престанак радног односа, а који има навршених 5 до 30 година рада проведених у радном односу - у износу од 550.000,00 динара.

**IV УСЛОВИ ЗА КОРИШЋЕЊЕ СРЕДСТАВА**

Коришћење средстава буџета Републике Србије намењена за рационализацију броја запослених у јединицама локалне самоуправе обезбеђује се на основу поднетог захтева јединице локалне самоуправе министарству надлежном за послове локалне самоуправе, под условом:

1) да ће у буџету јединице локалне самоуправе, поред средстава која би се запосленом исплаћивала из буџета Републике Србије, бити обезбеђена посебна средства за ту намену и то у износу од 15.000,00 динара за сваку пуну годину рада проведену у радном односу;

2) да јединица локалне самоуправе преузме обавезу:

- наменског и сврсисходног коришћења средстава буџета Републике Србије;

- праћења и обезбеђења наменског и сврсисходног коришћења средстава једнократне новчане накнаде која запосленом буде исплаћена;

- да, након рационализације спроведене по основу примене Програма рационализације не повећа број запослених без прибављене сагласности министарства надлежног за послове локалне самоуправе;

- да, за случај ненаменског и несврсисходног коришћења средстава по основу примене Програма рационализације, буџету Републике Србије врати средства која су јој пренета из тог буџета;

3) да запослени преузме обавезу:

- да средства једнократне новчане накнаде користи у сврху обезбеђења свог радноправног статуса, односно запошљавања по основу обављања самосталног рада или улагања тих средстава ради обезбеђења наставка свог рада код послодавца који није корисник буџетских средстава у периоду који није краћи од пет година;

- да у случају заснивања радног односа код послодавца који је корисник буџетских средстава врати укупан износ средстава једнократне новчане накнаде увећан за затезну законску камату.

**V ИЗВОРИ СРЕДСТАВА**

За реализацију Програма рационализације користе се:

- средства издвојена у буџету Републике Србије;

- средства издвојена у буџету јединице локалне самоуправе.

Средства буџета Републике Србије могу користити све јединице локалне самоуправе које спроводе поступак рационализације броја запослених у складу са принципима, под условима и на начин утврђен Програмом рационализације.

**VI ПОСТУПАК ЗА КОРИШЋЕЊЕ СРЕДСТАВА**

Јединице локалне самоуправе које су заинтересоване за коришћење средстава буџета Републике Србије по основу спровођења Програма рационализације обавезују се да:

1) упознају све запослене у општинској управи са условима коришћења средстава за једнократну новчану накнаду и њеном висином и утврде број запослених који је заинтересован за коришћење тих средстава;

2) министарству надлежном за послове локалне самоуправе доставе захтев за коришћење средстава буџета Републике Србије, након утврђивања броја запослених који су заинтересовани за исплату једнократне новчане накнаде, као и да, уз захтев, доставе и податке о висини плате и навршеном броју година рада у радном односу за сваког заинтересованог запосленог и податке о укупном броју запослених у општинској управи, закључно са 31. децембром 2008. године.

Министарство за државну управу и локалну самоуправу и јединица локалне самоуправе ће по достављању захтева јединице локалне самоуправе и доказа о испуњености услова одређених Програмом рационализације, одлучити о закључивању уговора о коришћењу средстава буџета Републике Србије намењених за рационализацију броја запослених у јединицама локалне самоуправе.

Одлучивање о закључивању уговора се врши у складу са средствима обезбеђеним Законом о буџету Републике Србије.